Bekendstelling: Wat is ŉ kruismodel?Die Hyundai Kona. Foto: Verskaf In die tagtigerjare (toe ek ŉ tjokker was) was voertuie eenvoudig. Mens het klein luikrûe, sedans, bakkies en groot 4×4-sportnutsvoertuie gekry. O ja, en kombi’s. Toe het dinge bietjie mal begin raak. Mens kry nou mini, klein en mediumgrootte luikrûe, asook klein, mediumgrootte, groot en superluukse sedans. Mens kry MPV’s – of klein bussies, groot bussies, klein sportnuts, mediumgrootte sportnutse … ek kan heeldag aanhou. Een van die nuwe nisse is die kruismodel. Vat ŉ klein tot mediumgrootte luikrugmotor, gee dit ŉ unieke ontwerp, lig hom bietjie van die grond af – en siedaar, die kruismodel is geskep. Dit is so halfpad tussen ŉ luikrug en ŉ sportnutsvoertuig. Een van die gewildste kruismodelle is seker die Nissan Juke. Die Hyundai Kona. Foto: Verskaf Hyundai het nou besluit hulle wil ook ŉ rolspeler in daai mark hê. Welkom almal aan die splinternuwe Hyundai Kona. Dit lyk modern en modieus met ŉ sterk spesifikasievlak aan die binneruim. Hyundai se 7″-raakskerm-navigasiestelsel het ook Android Auto en Apple Carplay. Albei stelsels werk puik. Die stuurwiel kan kantel en vir reik stel. Daar is knoppies vir oproepe antwoord en om die spoedbeheer te werk. Die bestuurdersitplek kan op en af stel, so mens is regtig vinnig volkome gemaklik aangesien die sitplek en stuurwiel verstelbaar is. Daar is twee enjins, en twee ratkaste beskikbaar in slegs twee modelle. Hyundai se nuwe Kappa 1.0-T-GDI-driesilinderturbopetrol-enjin is gekoppel met Hyundai se 6-spoed-handratkas en bied 88 kW en 172 Nm. Topspoed is 181 km/h en mens sal lag-lag 6.8 ℓ/100 km kan bereik. Die ander model kry Hyundai se 2.0-Atkinson- atmosferiese viersilinderpetrol. Dié enjin bied 110 kW en 180 Nm en is gekoppel aan Hyundai se 6-spoed-outokas. Dié model se topspoed is 194 km/h en sal ŉ brandstofverbruik van 7.2 ℓ/100 km kan bereik. Die Hyundai Kona. Foto: Verskaf Die Kona is goed geveer sonder om sportief te probeer wees. Dit is volgens my ŉ reuseveer in Hyundai se hoed. Die Kona is vyf sterre toegeken in sy Euro NCAP-veiligheidstoetse. Op die pad voel die Kona baie aangenaam en die binneruim en ritgehalte sommer luuks. Die bougehalte van dié Kona is onmiskenbaar. Ons sal weer met hom ŉ tydjie deurbring, verslag lewer oor hoe hy hom gedra as stadsmotor en hom boonop met sy direkte mededingers vergelyk. Die reeks lyk só: Die reeks word gedek deur Hyundai se 5 jaar/150 000 km-voertuig- en 7 jaar/200 000 km-dryfstelselwaarborg asook ŉ 5 jaar/90 000 km-diensplan en 5 jaar/150 000 km-padbystand.